**INFORMATĪVAIS ZIŅOJUMS**

**par 2016. gada 17.-18. jūlija neformālajā Eiropas Savienības konkurētspējas ministru sanāksmē izskatāmajiem jautājumiem**

**1. Neformālās konkurētspējas ministru sanāksmes darba kārtības jautājumi**

Slovākijas prezidentūra 2016. gada 17.-18.jūlijā Bratislavā, Slovākijā, organizē neformālo Eiropas Savienības (turpmāk – ES) konkurētspējas ministru sanāksmi (turpmāk – sanāksme), kas tiks veltīta Eiropas rūpniecības un uzņēmumu digitālās transformācijas paātrināšanai.

Ministri tiek aicināti piedalīties plenārsesijā "Digitālais kompass" (*Digital Compass*), kuras ietvaros paredzētas diskusijas par tirgus iespējām, prasmēm vai to trūkumu un investīcijām Eiropas tehnoloģiju nozarē.

Sanāksmes turpinājumā paredzētas divas paralēlās darba sesijas, kuru laikā dalībvalstu delegāciju vadītāji apmainīsies viedokļiem par tādiem jautājumiem kā:

1. viedo investīciju mobilizēšana ES rūpniecības pārveidei (*Mobilising Smart Investments for Transforming EU Industry*);
2. ES darbaspēka gatavība nākotnes prasībām (*Future Readiness of the EU Workforce*).

**2. Plenārsesija "Digitālais kompass"**

Progresīvā tehnoloģiju attīstība pašlaik virza, tā dēvēto, "ceturto industriālo revolūciju" (*"fourth industrial revolution"*)*,* kurai ir būtiska ietekme uz sociāliem, ekonomiskiem un vides aspektiem un kas sniedz izaugsmes potenciālu uzņēmējdarbībai Eiropā. Šobrīd aptuveni viena trešdaļa no kopējā rūpniecības produkcijas pieauguma ES ir saistīta ar digitālo tehnoloģiju ieviešanu. Tādēļ tiek lēsts, ka produktu un pakalpojumu digitalizācija nākamo 5 gadu laikā pasaulē sniegs papildus ienākumus vairāk nekā 110 miljardu EUR apmērā gadā.[[1]](#footnote-1)

Eiropas ekonomikas izaugsme ir atkarīga no esošās rūpniecības un uzņēmējdarbības viedas transformācijas, kuras pamatā ir tehnoloģiju attīstība. Eiropa joprojām saglabā vadošo lomu daudzās ražošanas nozarēs – mašīnbūve, farmācija, kā arī pakalpojumu sfērā, piemēram, tūrismā. Trīs ceturtdaļas no nākotnes ieņēmumu vērtības nāks no tradicionālajiem uzņēmējiem. Tāpēc ir būtiski atbalstīt tradicionālo rūpniecības nozaru pārveidošanu, lai Eiropa spētu saglabāt savu vadošo pozīciju pasaules tirgū. Eiropai arī būtu jāizmanto digitālās investīciju iespējas, lai kļūtu konkurētspējīgāka un spētu piedāvāt labāku vidi jaunām investīcijām un uzņēmējdarbībai.

**Latvijas nostāja:**

Latvijas nostāja ir atspoguļota 2016. gada 24. maijā Ministru kabinetā apstiprinātajā pozīcijā Nr. 1 "*Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai "Eiropas rūpniecības digitalizācija. Digitālā vienotā tirgus priekšrocību izmantošana pilnā apmērā"" (prot. nr.25, 34.§).*

Latvija uzskata, ka ir svarīgi stiprināt ES konkurētspēju digitālo tehnoloģiju jomā un nodrošināt, ka visa Eiropas rūpniecība neatkarīgi no nozares, atrašanās vietas un lieluma var pilnībā gūt labumu no digitālās inovācijas.

Latvijas inovācijas sistēmas centrā ir tautsaimniecības transformācija uz augstākas pievienotās vērtības radīšanu un efektīvāku resursu izmantošanu. Minētā mērķa sasniegšanai līdz 2020. gadam ir izvirzīti četri galvenie uzdevumi:

1) izveidot iespējami diversificētu zināšanu bāzi visās zinātņu nozarēs, fokusējot pētniecību tajās zināšanu jomās, kurām ir vislielākais attīstības potenciāls;

2) uzlabot uzņēmumu inovācijas spēju;

3) izveidot vienlaikus Latvijā iesakņotu un globāli saistītu *(embedded and connected)* cilvēkkapitālu;

4) šim nolūkam apkopot resursus no dažādiem avotiem un veidot sadarbības tīklus.

Zinātnes, tehnoloģiju attīstības un inovācijas nostādnēs balstās *Latvijas Viedās specializācijas stratēģiju* *(RIS3)*, kuras mērķis ir palielināt inovācijas kapacitāti, kā arī veidot inovācijas sistēmu, kas veicina un atbalsta tehnoloģisko progresu tautsaimniecībā. Minētās stratēģijas prioritārās jomas ir:

* zināšanu ietilpīga bioekonomika;
* biomedicīna, medicīnas tehnoloģijas, biofarmācija un biotehnoloģijas;
* viedie materiāli, tehnoloģijas un inženiersistēmas;
* viedā enerģētika;
* informācijas un komunikāciju tehnoloģijas.

**3. Darba sesija "Viedo investīciju mobilizēšana ES rūpniecības pārveidei"**

Viedu ražošanas principu īstenošana rada jaunas iespējas uzņēmējdarbībā, kā arī ceļ konkurētspēju. Eiropas uzņēmumiem būtiski ir konkurēt, nevis tikai ar produktu cenu, bet arī ar to kvalitāti, augstu pievienoto vērtību un piedāvāto inovācijas aspektu.

Lai pielāgotos mainīgajai videi, kurā dominē tieši jaunās digitālās tehnoloģijas, esošajiem un jaunajiem uzņēmumiem būs nepieciešams palielināt ieguldījumus to tehnoloģiskai gatavībai un inovācijām. Aprēķini liecina, ka nepieciešamās investīcijas Eiropā varētu sasniegt 140 miljardus EUR gadā[[2]](#footnote-2). Tomēr minētās prognozes ir riskantas īpaši mazajiem un vidējiem uzņēmumiem (turpmāk – MVU) un tradicionālām nozarēm, kuriem sagādātu grūtības atgūt ieguldītos līdzekļus. Pašlaik tikai 1,7% no ES esošajiem uzņēmumiem gūst labumu no attīstītajām digitālajām tehnoloģijām. Tas ir skaidrojams ar elastības un investīciju trūkumu, īpaši MVU vidū.

Būtiskākās problēmas, ar kurām šobrīd un tuvākajā nākotnē saskarsies ES, ir investīciju nepietiekamība un neefektivitāte. ES un dalībvalstīm vajadzētu pilnveidot ne tikai regulatīvo sistēmu, lai likvidētu šķēršļus investīcijām un veicinātu inovācijas, bet arī meklēt jaunus veidus, kā nodrošināt finansiālu atbalstu un stimulu privāto ieguldījumu piesaistei. Inovatīvi risinājumi un projekti var arī palīdzēt ieviest arvien vairāk inovāciju publiskajā sektorā, valsts un ES līmenī. Valsts pārvaldes iestādēm būtu jāspēj pielāgoties un modernizēt savus iekšējos procesus.

Dalībvalstīm būtu ieteicams uzlabot apstākļus potenciāliem investoriem un problemātiskajiem uzņēmējdarbības modeļiem gan ES, gan nacionālajā līmenī. Eiropas Komisijas ieteikumi attiecībā uz ieguldījumiem un izaugsmi un dalībvalstīm adresētās specifiskās rekomendācijas var palīdzēt dalībvalstīm noteikt un novērst šķēršļus investīcijām un izaugsmei. Publiskā sektora ieguldījumiem ir būtiska nozīme, darbojoties kā katalizatoram. Savukārt publiskās un privātās partnerības projektu (PPP), publiskā sektora investīcijas un Eiropas Stratēģisko Investīciju fonds (EFSI) jāpielieto, lai stimulētu privātos ieguldījumus un veicinātu inovācijas.

Papildus radot jaunas finansēšanas metodes un pārdomājot pašreizējo investīciju sistēmu, ES ir jāturpina atbalstīt vairākus projektus, kas atbilstu kopējām interesēm. Šādas sabiedrības aktivitātes var tikt īstenotas, pateicoties investīcijām ātri augošās jomās, kā informācijas un komunikāciju tehnoloģijas (turpmāk – IKT), pētniecība un inovācijas. Citiem vārdiem, ES, kā arī valsts un privātajām investīcijām jāatspoguļo nozares stratēģisko nozīmi, lai nodrošinātu, ka Eiropas rūpniecība saglabā konkurētspēju kā viena no visattīstītākajām nozarēm, kā arī lai straujāk veicinātu prioritāro jomu attīstību.

Ministri ir aicināti apmainīties viedokļiem un diskutēt par šādiem jautājumiem:

1. *Attīstoties jauniem uzņēmējdarbības modeļiem, kas rada jaunas iespējas uzņēmējiem un veicina jaunu uzņēmumu veidošanos, kas būtu jādara nacionālā un Eiropas līmenī, lai veicinātu jaunu biznesa modeļu rašanos? Kā būtu iespējams nodrošināt atbilstoša finansējuma pieejamību, atbalstu uzņēmējdarbībai un atbilstošu tiesisko regulējumu, kas sekmētu turpmāku jaunu uzņēmējdarbības veidu attīstību? Kā dalībvalstis var novērst šķēršļus šo uzņēmējdarbības modeļu attīstībai, lai nodrošinātu efektīvu resursu sadalījumu tirgus ietvaros?*
2. *Kā visefektīvāk izmantot publisko finansējumu, lai piesaistītu privātās investīcijas inovatīviem projektiem ar augstu pievienoto vērtību?*
3. *Kā nodrošināt, lai no publiskā un privātā sektora sniegtā finansiālā atbalsta iegūst inovatīvie uzņēmēji (Smart Money), sekmējot sadarbību un zināšanu nodošanu, izmantojot, piemēram, digitālos inovāciju centrus (Digital Innovation Hubs), rūpniecības modernizācijas platformu, reģionālo tīkla platformu digitālai transformācijai u.c.?*

**Latvijas nostāja:**

Latvija uzskata, ka jauni uzņēmējdarbības modeļi, piemēram, sadarbības jeb dalīšanās ekonomika (*collaborative economy*), ir viens no uzņēmējdarbības nākotnes attīstības scenārijiem, kurā būtisku lomu ieņems gan tirgus nosacījumi, gan pašu uzņēmēju konkurētspēja. Lai stimulētu klasiskās uzņēmējdarbības transformāciju, pirmkārt, ir ļoti būtiski neradīt birokrātiskas prasības un normatīvā regulējuma šķēršļus jauno uzņēmējdarbības formu attīstītājiem – t.i., ir nepieciešams veidot **sabalansētu tiesisko regulējumu**, kas neierobežo esošo tautsaimniecības nozaru darbību un palīdz sakārtot un radīt vienlīdzīgus tirgus nosacījumus jaunajām tautsaimniecības nozarēm.

Latvijas gadījumā, lai radītu tiesisko ietvaru, Ekonomikas ministrija š.g. 29.jūnijā noslēdza sadarbības memorandu ar kopbraukšanas pakalpojumu jomas pārstāvjiem. Tā mērķis ir izanalizēt labākos starptautiskās prakses piemērus un sakārtot Latvijas tiesisko regulējumu šajā jomā. Līdzīgi plānots sakārtot savstarpējo aizdevumu platformas darbības tiesisko regulējumu, kā arī risināt identificētās problēmas, kas saistītas ar dzīvokļu iznomāšanu internetā.

Lai panāktu lielāku atbalstu tieši inovatīviem projektiem, mehānismā nepieciešama valsts cieša sadarbība ar sevi pierādījušiem privātā sektora ekspertiem. Latvija piekrīt, ka **sadarbības platformas** (gan kopīgi veidota infrastruktūra, gan kopīgi īstenotas aktivitātes) kalpo par labu pamatu nozaru attīstībai. Valsts loma ir veicināt sadarbības platformu veidošanos ar vajadzībām pielāgotiem atbalsta instrumentiem.

Latvija uzskata, ka finanšu pieejamība, īpaši MVU un jaunajiem uzņēmumiem, ir lielākais izaicinājums visā Eiropā, neatkarīgi vai uzņēmums pārstāv klasisko tautsaimniecības nozari, vai arī darbojas jaunos tautsaimniecības sektoros. Līdz ar to uzskatām, ka dalībvalstīm būtu primāri jāpielāgo vai jāievieš **finanšu instrumenti**, kas nepieciešami to specifiskām tirgus vajadzībām.

Lai piesaistītu privātās investīcijas inovatīviem projektiem ar augstu pievienoto vērtību, ir būtiski publiskā sektora darbībā nodrošināt tādus līdzfinansēšanas instrumentus, kas atbilst attiecīgās dalībvalsts tirgus nepilnību analīzei. Īpaši gadījumos, kur ir klasisks finanšu tirgus, Latvijas ieskatā, valsts primārais uzdevums ir stimulēt alternatīvo finanšu instrumentu veidošanos, piemēram, līdz-investīciju, riska kapitāla pieejamību, mezanīna aizdevumus u.c. Līdz ar to uzskatām, ka svarīga ir valsts institūciju sadarbība ar privātiem partneriem. Piemēram, Latvijas gadījumā riska kapitāla industrija ir radusies pēdējos piecus gados pateicoties Latvijas valdības dalībai tirgus mehānismu izveidē.

Privātā sektora investīciju piesaiste pētniecības, attīstības un inovācijas darbībām (P&A&I) ir viena no galvenajām Latvijas inovācijas politikas prioritātēm. Turklāt šī ir arī Eiropas Komisijas identificētā valsts specifiskā rekomendācija inovācijas politikas ietvarā, t.i. – nodrošināt iniciatīvas, kas sekmē privātā sektora investīcijas inovācijā. Šim nolūkam, izstrādājot **inovācijas atbalsta instrumentus**, tie tiek veidoti tā, lai tie piesaistītu arī privātā sektora līdzfinansējumu. Kopumā privātajam sektoram inovācijas aktivitātēm, t.i. – jaunu produktu izstrādei un ieviešanai ražošanā, tostarp kopīgu projektu attīstīšanai sadarbībā ar pētniecības organizācijām, jaunajā ES fondu plānošanas periodā ir pieejami aptuveni 170 miljoni EUR, kas provizoriski varētu piesaistīt privātās investīcijas vismaz 80 miljonu EUR apjomā.

Nozīmīgs instruments privātā sektora investīciju intensificēšanai P&A&I ir arī **nodokļu atlaides**. Latvijā kopš 2014. gada uzņēmumi var izmantot uzņēmumu ienākuma nodokļa stimulu uzņēmumu P&A izmaksām, kas var tikt norakstītas tajā gadā, kad tās radušās, piemērojot vērtību palielinošu koeficientu "3".

Papildus privātā sektora ieguldījumus inovācijā publiskais sektors var veicināt, izmantojot **publiskos iepirkumus**, iestrādājot tādus nosacījumus, kas atvieglotu MVU dalību iepirkumos, kā arī veicinātu ilgtspējīgu un inovatīvu risinājumu publiskajos pasūtījumos. Viens no risinājumiem, kā attīstīt šo jomu, ir izstrādāt apmācību kursu, kura mērķis būtu apmācīt iepirkuma veicējus, kā iepirkt inovatīvus risinājumus. Šāda veida apmācības varētu palīdzēt apgūt uz inovāciju un ilgtspēju orientētu iepirkumu procesu.

Papildus kā potenciālu finansējuma avotu inovatīvu projektu atbalstam saredzam **Eiropas investīciju plānu**.

**4. Darba sesija "ES darbaspēka gatavība nākotnes prasībām"**

Pēdējos gados ir radusies nepieciešamība izglītojamos nodrošināt ar tā sauktajām 21.gadsimta prasmēm, piemēram, radošumu, problēmu risināšanas spēju, paškontroli, sadarbības prasmēm (digitālās prasmes mūsdienās jau ir viena no pamatkompetencēm).

Ir aplēsts, ka 2020. gadā saistībā ar lielo datu (*big data*) ieviešanu būs radītas 56 000 jaunas darba vietas Eiropā. Vienlaikus tiek prognozēts, ka līdz 2025.gadam 95% no darba vietām būs nepieciešamas vismaz minimālas digitālās prasmes. Savukārt Eiropas rūpniecībā viedās transformācijas ietekmē, ir iespēja radīt no 400 000 līdz pat 1,5 miljoniem jaunu darba vietu.

2016. gada 10. jūnijā Eiropas Komisija nāca klajā ar *Jauno prasmju programmu Eiropai*, kuras ietvarā ir plānots stiprināt cilvēkresursus, veicināt nodarbinātību un konkurētspēju.

Ministri ir aicināti apmainīties viedokļiem un diskutēt par šādiem jautājumiem:

1. *Kā sagatavot Eiropu jaunām "nākotnes prasmēm" ("future skills"), kas būs pieprasītas darba tirgū un rūpniecības nozarē pēc 5, 10 vai 15 gadiem?*
2. *Kā motivēt valsts un privāto sektoru pieņemt jaunus atvērtos inovācijas modeļus, lai risinātu prasmju izaicinājumus?*
3. *Kā mazināt tūlītēju digitālās un tehnoloģiskās attīstības ietekmi, kas atstās būtisku iespaidu uz pašreizējām profesijām, darbaspēku un izglītības sistēmu? Kā veicināt rūpniecības nozares pārstāvju aktīvu iesaistīšanos šajā procesā? Kādas jaunas metodes varētu tikt izmantotas?*

**Latvijas nostāja:**

Digitālā un informācijas laikmetā liela nozīme valsts tautsaimniecības izaugsmes un konkurētspējas sekmēšanā viennozīmīgi ir IKT nozarei. IKT un prasmēm tās pielietot ir izšķiroša loma uzņēmumu sekmīgākai darbībai, jo IKT risinājumu izmantošana uzņēmējdarbībā ietekmē arī uzņēmuma produktivitāti – uzlabo un paātrina sadarbību, veicina procesu koordināciju un uzraudzību, samazina ražošanas izmaksas utt., kas pieaugošas konkurences apstākļos ir sevišķi izšķiroši.

Latvijas IKT nozari raksturo ne vien pasaules klases uzņēmumi ar ilggadēju pieredzi, bet arī jaunizveidoti uzņēmumi (*start-up)*, kas spēj veiksmīgi sevi apliecināt globālā mērogā, kur konkurence ir īpaši liela. Turklāt IKT sektoram ir būtiska loma valsts tautsaimniecībā. Nozares pievienotās vērtības īpatsvars Latvijas iekšzemes kopproduktā 2014. gadā bija 3,8%, bet vairāk kā 5,5 tūkstoši IKT nozares uzņēmumu radīja 3,1 miljardus EUR lielu apgrozījumu, šajos uzņēmumos nodrošinot aptuveni 26,6 tūkstošus darba vietu.

Saskaņā ar Ekonomikas ministrijas vidēja un ilgtermiņa darba tirgus prognozēm, saglabājoties pašreizējai darbaspēka sagatavošanas struktūrai, paredzamas šādas būtiskākās **Latvijas darba tirgus disproporcijas**:

– neatbilstība starp augstākās izglītības piedāvājumu un darba tirgus pieprasījumu. Turpmākajos gados palielināsies speciālistu pārpalikums humanitāro un sociālo zinātņu jomās (2022. gadā pārpalikums ~10 tūkst.), vienlaikus iztrūkums veidosies pēc dabaszinātņu, IKT un inženierzinātņu speciālistiem (2022. gadā iztrūkums ~16 tūkst.);

– iztrūkums pēc darbaspēka ar vidējo profesionālo izglītību. Pēdējo 10 gadu laikā ekonomiski aktīvo iedzīvotāju skaits ar vidējo profesionālo izglītību sarucis par piektdaļu, līdzīgos tempos darbaspēka piedāvājuma samazinājums būs vērojams arī turpmāk. Iztrūkums būs vērojams praktiski visās izglītības tematiskajās grupās, it īpaši inženierzinātnēs un ražošanā;

– liels jauniešu īpatsvars, kas nonāk darba tirgū bez konkrētas specialitātes un prasmēm. Aptuveni 30% no vispārējo vidējo izglītību beigušajiem neturpina mācības augstākās izglītības līmenī, savukārt pieprasījums pēc šāda darbaspēka samazinās. Nemainoties šai proporcijai, 2022. gadā vairāk nekā 25 tūkst. jauniešu bez iegūtas profesijas vai prasmēm būs problēmas atrast darbu;

– liels mazkvalificētā darbaspēka īpatsvars. Pašlaik vairāk nekā 90 tūkt. jeb aptuveni 9% no ekonomiski aktīvajiem iedzīvotājiem ir iegūta pamatizglītība vai nepabeigta pamatizglītība, turklāt nav sagaidāms, ka tuvākā nākotnē šis īpatsvars varētu samazināties.

Viens no Latvijas izaicinājumiem jau šobrīd ir darbaspēka trūkums pēc IKT jomas vecākajiem speciālistiem. Attiecīgi Latvijas tautsaimniecības struktūrpolitikas galvenie mērķi vidējā termiņā ir saistīti ar noteiktām **strukturālām izmaiņām tautsaimniecības resursu izvietojumā** par labu preču un pakalpojumu ar augstāku pievienoto vērtību ražošanai, uz eksportu vērstām nozarēm, lielākiem ieguldījumiem jaunās tehnoloģijās, inovācijā un IKT, kā arī uzlabojumiem izglītības sistēmā. Lai veicinātu jaunu IKT speciālistu rašanos, jau šobrīd ir palielināts studiju vietu skaits un tiek sekmēta jauniešu interese par šo jomu.

Latvija atbalsta Eiropas Komisijas iniciatīvu veidot **jaunu prasmju programmu Eiropai**, kas piedāvās visaptverošu pamatu nodarbinātības iespējām, ņemot vērā nepieciešamību pēc digitālajām un papildu prasmēm. Tai pat laikā Latvija atzinīgi vērtē digitālo inovāciju centru iesaisti IKT prasmju izplatīšanā sadarbojoties ar izglītības un apmācību sniedzējiem, lai nodrošinātu uzņēmējus ar atbilstošas kompetences darbaspēku.

Latvijas inovācijas sistēmas centrā ir tautsaimniecības transformācija uz augstākas pievienotās vērtības radīšanu un efektīvāku resursu izmantošanu, un šis process nav iedomājams bez attiecīgi sagatavotiem cilvēkresursiem.

Latvijā profesionālās izglītības sistēmā tiek nostiprinātas darba vidē balstītās mācības, kas paredz, ievērojami lielāku praktisko mācību īpatsvaru uzņēmumos un uzņēmēju iesaisti mācību procesā. Latvijā ir izveidoti pamati nozaru ekspertu padomju un Konventu[[3]](#footnote-3) ietvaros īstenotai sadarbībai ar darba devējiem nacionālā un reģionā līmenī. Latvijā plānojot audzēkņu ikgadējo uzņemšanu profesionālās izglītības iestādēs, investīcijas izglītības iestāžu infrastruktūrā un izglītības programmu attīstībā tiek veikta sadarbība ar nozarēm. Vienlaikus tiek veiktas regulāras Latvijas darba tirgus attīstības prognozes, tādējādi rosinot izvērtēt mācību jomu aktualitāti saskaņā ar tā brīža prasībām darba tirgū.

Latvijas augstākās izglītības reformu mērķis un politika ir vērsta uz to, lai universitātes un augstākā izglītības sistēma kopumā sekmētu ekonomikas transformāciju, radot augstas pievienotās vērtības produktus un palielinātu darba ražīgumu, ko rada attiecīgi sagatavoti cilvēkresursi un sekmē inovāciju sistēma. Galvenie uzdevumi augstākajai izglītībai Latvijā ir – attīstīt nepieciešamo zināšanu bāzi; palielināt spēju radīt inovācijas; sagatavot tādu cilvēkkapitālu, kas ir iesakņots Latvijā, taču ar plašu sadarbības tīklu visā pasaulē un spēj nodrošināt inovāciju radīšanu; efektīvi izmantot resursus starpdisciplināri un reģionālā mērogā. Tas nozīmē t.s. zināšanu trīsstūra attīstību, t.i. plašu sadarbību starp akadēmisko vidi – pasniedzējiem, zinātniekiem un uzņēmējiem – starpnozaru/starpdisciplināros pētījumos un inovāciju ieviešanā.

Lai uzņēmums būtu konkurētspējīgs, tam ir nepieciešams būt inovatīvam, nodrošinot gan efektīvu procesu vadību, izstrādājot un ieviešot jaunus produktus vai pakalpojumus, apmācot darbiniekus darbam ar jaunākajām tehnoloģijām un iekārtām, kas rezultējas darba ražīgumā un uzņēmuma produktivitātes veicināšanā. Tādejādi valsts pārvaldei būtu jānodrošina **e-vide**, kas atvieglotu uzņēmēja darbu – gan uzsākot uzņēmējdarbību, gan arī nodrošinot ikdienas darbību – veidojot atbalsta instrumentus un platformas inovatīvu ideju attīstībai, izstrādājot inovatīvo publisko iepirkumu, kas veicinātu publiskā un privātā sektora sadarbību P&A jomā.

Papildus svarīgs faktors ir nodrošināt uzņēmumiem piekļuvi publiskai infrastruktūrai (augstskolas un zinātniskie institūti) P&A darbību veikšanai. Vienlaikus ir būtiski nodrošināt darbinieku apmācības IKT jomā uzņēmumu produktivitātes un konkurētspējas veicināšanai.

Valsts pārvaldei ir nepieciešams veidot tādu **uzņēmējdarbības vidi**, kurā inovatīvās idejas, ko izstrādājušas mazas kompānijas un pētniecības institūti, var izmantot lielie uzņēmumi, tādejādi būtiski ir izstrādāt atbalsta programmas efektīvai tehnoloģiju pārneses procesa nodrošināšanai inovatīvu ideju komercializēšanai.

IKT sektors darbojas globāli, tāpēc pastāv konkurence par labākajiem darbiniekiem šajā jomā. **Talantīgu darbinieku piesaiste** no trešajām valstīm ir viens no risinājumiem IKT darbinieku trūkumam, taču tikpat nozīmīga ir jauniešu intereses palielināšana, karjeras konsultācijas un jauniešu zināšanu uzlabošana matemātikā un citos priekšmetos. Vienlaikus ir svarīgi pilnībā izmantot ES iekšējās mobilitātes potenciālu, saglabājot dalībvalstu elastības iespējas attiecībā uz darbinieku piesaisti no trešajām valstīm.

**5. Latvijas delegācijas sastāvs**

|  |  |
| --- | --- |
| Delegācijas vadītājs: | **A. Ašeradens**, Ministru prezidenta biedrs, ekonomikas ministrs. |
| Delegācijas dalībnieki: | **Z. Liepiņa**, Ekonomikas ministrijas valsts sekretāra vietniece;**A. Baltbārde,** Ekonomikas ministra padomniece komunikāciju jautājumos. |

Iesniedzējs:

Ministru prezidenta biedrs, ekonomikas ministrs A. Ašeradens

Vīza:

Valsts sekretārs J. Stinka

08.07.2016.

2635

M.Rone

67013265, mara.rone@em.gov.lv

1. *Disruptive technologies: advances that will transform life, business, and the global economy; McKinsey Global Institute, 2013* [↑](#footnote-ref-1)
2. *PwC, 2015: Industry 4.0. Opportunities and challenges of the industrial internet* [↑](#footnote-ref-2)
3. Valsts un pašvaldību profesionālās izglītības iestādēs, kuras īsteno profesionālās pamatizglītības, arodizglītības un profesionālās vidējās izglītības programmas, izveido koleģiālu padomdevēju institūciju - konventu, kura mērķis ir veicināt profesionālās izglītības iestādes attīstību atbilstoši darba tirgus prasībām. [↑](#footnote-ref-3)